У 1946 годзе Алег Стахоўскі атрымлівае ад МДБ БССР заданне па распрацоўцы беларускага маладзёжнага падполля ў Паставах. Пры гэтым ён мусіў уступіць у кантакт з патаемнікамі пад сваім прозвішчам. Гэтая “гульня ў адкрытую” апраўданая хіба толькі ў тым выпадку, калі МДБ спадзяваўся праз моладзь выйсці на падполле “дарослае”, магчыма, нават пакінутае нямецкімі спецслужбамі. І тады “нямецкі дыверсант” Стахоўскі меў бы добрыя шанцы, каб здабыць давер у антысаветчыкаў. Але за моладзю не было старэйшых, і Стахоўскі гэта хутка высветліў.